2 Korinto Bi 2 | Baiblo ɔ Ngɛ Intanɛti ɔ Nɔ | New World Translation\n2 Korinto Bi 2:1-17\nPaulo to kaa e ma ha nɛ bua jɔmi nɛ ba (1-4)\nA ngɔ yayami peelɔ ko he yayami kɛ pa lɛ nɛ a kpale ngɔ lɛ (5-11)\nPaulo ngɛ Troya kɛ Makedonia (12, 13)\nSɔmɔmi ní tsumi ɔ, kunimi yemi ako simi (14-17)\nPi Mawu munyu ɔ he jua yeli (17)\n2 Ejakaa i pee ye juɛmi kaa i be nyɛ ngɔ bae ngɛ aywilɛho mi hu. 2 Ejakaa ke i ha nɛ nyɛ ye aywilɛho ɔ, mɛnɔ lɛ pa ngɛ nɛ e maa wo ye bua kaa ja nɔ nɛ i wo lɛ aywilɛho ɔ nɔuu? 3 I ngma nɔ́ nɛ i ngma a bɔ nɛ pee nɛ ke i ba a, ma ko ba ye aywilɛho ngɛ ni nɛmɛ nɛ e sa kaa ma nya ngɛ a he ɔ he je, ejakaa i ngɛ nɔ mi mami kaa nɔ́ nɛ haa mi bua jɔmi ɔ haa nyɛ tsuo jamɛ a bua jɔmi ɔ nɔuu. 4 Ejakaa i ngɛ amanehlu babauu kɛ tsui yemi mi nɛ i kɛ ngma nyɛ womi nɛ ɔ kɛ ye hɛ mi vo nyu babauu, pi kaa ma kɛ wo nyɛ aywilɛho, mohu ɔ, konɛ ma ha nɛ nyɛɛ le bɔ nɛ suɔmi nɛ i ngɛ kɛ ha nyɛ ɔ mi kuɔ ha. 5 Amlɔ nɛ ɔ, ke nɔ ko ha nɛ aywilɛho ba a, pi imi aywilɛho nɛ e wo, se ngɛ blɔ ko nɔ ɔ, nyɛ tsuo—i sume kaa ma tu nɔ́ nɛ ɔ he munyu veveeve tsɔ. 6 Jamɛ a nyumu ɔ hɛ mi nɛ nihi hiɛhiɛɛ kã a hiɛ ha lɛ; 7 amlɔ nɛ ɔ, e sa nɛ nyɛɛ je mi mi himi mi nɛ nyɛɛ ngɔ kɛ pa lɛ mohu, nɛ́ nyɛɛ wo e bua, konɛ aywilɛho yemi sɔuu nɛ ko ba gbe lɛ.* 8 Enɛ ɔ he ɔ, i ngɛ nyɛ he wami woe kaa nyɛɛ ma nyɛ suɔmi ɔ nɔ mi kɛ ha lɛ. 9 Ejakaa enɛ ɔ hu he je nɛ i ngma nyɛ ɔ nɛ: konɛ ma kɛ hyɛ kaa nyɛ maa tsɔɔ kaa nyɛ buɔ tue ngɛ níhi tsuo a mi lo. 10 Ke nyɛ ngɔ nɔ́ ko kɛ pa nɔ ko ɔ, imi hu i pee jã. Ngɛ anɔkuale mi ɔ, nɔ́ fɛɛ nɔ́ nɛ i ngɔ kɛ pa a, (ke i ngɔ nɔ́ ko kɛ pa a) nyɛ he je nɛ i pee jã ngɛ ngɛ Kristo hɛ mi 11 bɔ nɛ pee nɛ Satan nine nɛ ko su wa nɔ,* ejakaa pi kaa wa li e ga tsɔmi ɔmɛ.* 12 Jehanɛ ɔ, benɛ i ba su Troya nɛ ma jaje sane kpakpa a nɛ kɔɔ Kristo he ɔ nɛ́ a bli sinya ko ha mi ngɛ Nyɔmtsɛ ɔ mi ɔ, 13 ye mumi ɔ ná we he jɔmi ko kulaa, ejakaa i nɛ ye nyɛminyumu Tito. Enɛ ɔ he ɔ, i kɛ mɛ ye sɛ nɛ i je kɛ ho Makedonia ya. 14 Se sina ha Mawu, nɔ nɛ be fɛɛ be ɔ, e nyɛɛɔ wa hɛ mi ngɛ kunimi yemi he ako nɛ waa kɛ Kristo pee kake kɛ ngɛ sie ɔ mi, nɛ́ e guɔ wa nɔ nɛ e haa nɛ e he ní lemi ɔ he via a suɔ he fɛɛ he* ɔ! 15 Ejakaa wa ji Kristo he via liliili kɛ ha Mawu ngɛ ni nɛmɛ nɛ a ngɛ a yi wami hee ɔmɛ a kpɛti, kɛ ni nɛmɛ nɛ a hɛ mi ngɛ kpatae ɔ hu a kpɛti; 16 se kɛ ha ni nɛmɛ nɛ a hɛ mi ngɛ kpatae ɔ, wa ji gbenɔ he fu nɛ kɛ nɔ yaa gbenɔ mi, se kɛ ha ni nɛmɛ nɛ a ngɛ a yi wami hee ɔ lɛɛ, wa ji wami he via nɛ kɛ nɔ yaa wami mi. Nɛ mɛnɔmɛ nɛ a he su bɔ nɛ sa kɛ ha ní nɛ ɔmɛ? 17 Wɔ, ejakaa wɔɔ lɛɛ tsa pi Mawu munyu ɔ he jua yeli ji wɔ kaa bɔ nɛ nyumuhi fuu ji ɔ, se wa jeɔ wa tsui mi kɛ tuɔ munyu kaa nihi nɛ a tsɔ mɛ kɛ je Mawu ngɔ, ee, ngɛ Mawu hɛ mi, kɛ jehanɛ ɔ, ngɛ waa kɛ Kristo wa kake peemi ɔ mi.\n^ Aloo “mi lɛ.”\n^ Aloo “nɛ e ko sisi wɔ.”\n^ Aloo “juɛmi ɔmɛ.”\n^ Aloo “a nuɔ e he ní lemi ɔ he via a ngɛ he fɛɛ he.”\n2 Korinto Bi 2